《读梅圣俞诗》
宋代·张九成

吾生前辈后，不及识诸公。
每读诸公集，想见其音容。
圣俞仁庙时，欧公最相知。
春风一杯酒，夜坐数章诗。
雍容长者风，忠厚君子辞。
格律从正始，句法自炉锤。
衮衮鸣山泉，款款语亲闱。
试一涉其流，超然忘百忧。
后辈亦有作，岂曰不冥搜。
雕琢伤正气，磔裂无全牛。
堙郁暗大理，矜夸堕轻浮。
所以圣俞诗，把玩不能休。
死者如可作，吾其与之游。

作者简介：（1092—1159）杭州钱塘人，字子韶，号横浦居士，又号无垢居士。少游京师，从学于杨时。高宗绍兴二年进士第一。历著作郎及礼部、刑部侍郎等职。因与秦桧不和，被谪南安军十四年。桧死，起知温州。研思经学，多有训解。卒谥文忠。有《横浦集》、《孟子传》。